En politiansatt ble lettere skadd av et vådeskudd i Stjørdal onsdag formiddag, opplyser Trøndelag politidistrikt.

Vådeskuddet skjedde i forbindelse med politiets innsatstrening i Stjørdal.

– En politiansatt ble behandlet for lettere skader på legevakta. Både den skadde personen og de ansatte i politiet som er berørt, blir ivaretatt i henhold til politidistriktets HMS-rutiner, skriver kommunikasjonsrådgiver Asle Iversen i Trøndelag politidistrikt i en pressemelding.

Saken etterforskes av Spesialenheten for politisaker.



– Politiet vil ikke gi ytterligere kommentarer så lenge saken er under etterforskning av spesialenheten, skriver politiet videre.